b'\n_START_ARTICLE_\nMala morska deklica (kip)\n_START_PARAGRAPH_\nMala morska deklica je ime kipa, ki je najbolj poznana znamenitost K\xc3\xb8benhavna. _NEWLINE_Nastal po predlogi pravljice danskega pisatelja in pesnika Hansa Christiana Andersena z naslovom Mala morska deklica (1837). V pravljici morska deklica re\xc5\xa1i \xc5\xbeivljenje princa, ki je do\xc5\xbeivel brodolom, in se odlo\xc4\x8di za tvegano dejanje - osvojiti njegovo ljubezen. Da bi lahko postala \xc4\x8dlovek, se mora odre\xc4\x8di svojemu glasu in plavuti. Poleg tega lahko postane \xc4\x8dlovek samo, \xc4\x8de jo bo princ ljubil in \xc4\x8de se le-ta ne poro\xc4\x8di s kak\xc5\xa1no drugo \xc5\xbeensko, druga\xc4\x8de bo umrla s strtim srcem in se spremenila v morsko peno. Mala morska deklica o\xc4\x8dara princa, ki se pa ne zaljubi vanjo. Princ se poro\xc4\x8di s princeso sosednjega kraljestva in Mali morski deklici stre srce. Kljub temu, da bi lahko ostala \xc4\x8dlovek tako, da bi ubila princa, se ne odlo\xc4\x8di za to dejanje in se raje vr\xc5\xbee v valove. Njeno telo se spremeni v morsko peno, a njena du\xc5\xa1a postane duh, h\xc4\x8der zraka._NEWLINE_Navdih za kip je dobil Carl Jacobsen na predstavi baleta Mala morska deklica leta 1909. Tako je bil navdu\xc5\xa1en nad predstavo, da je naro\xc4\x8dil kiparju Edvardu Eriksonu ustvariti kip male morske deklice. Kipar se je odlo\xc4\x8dil jo upodobiti v trenutku, ko se ji plavut za\xc4\x8dne spreminjati v noge. Glava in telo kipa sta bili oblikovani po kiparjevi \xc5\xbeeni. _NEWLINE_Kip je narejen iz brona, visok je 165 cm in te\xc5\xbeek 175 kg. Postavljen je na granitnem kamnu ob pomolu Langelinie in gleda proti obali._NEWLINE_Naro\xc4\x8dnik, Carl Jacobsen, je kip predstavil javnosti in ga podaril mestu 23. avgusta 1913 in \xc5\xa1e vedno poteka slovesnost ob kipu na ta dan vsako leto._NEWLINE_Kip je od leta 1961 do dana\xc5\xa1njih dni utrpel ve\xc4\x8d primerov vandalizma, od narisanega modr\xc4\x8dka in spodnjih hla\xc4\x8d do obglavljenja in odrezane roke. Nazadnje je leta 2003 bil snet s kamna in vr\xc5\xbeen v morje.'